Document ID: 32007R1475

KOMISIJOS REGLAMENTAS (EB) Nr. 1475/2007
2007 m. gruodžio 13 d.
leidžiantis nuo 2008 m. pradėti naudoti Bendrijos tarifinę kvotą maniokams, kurių kilmės šalis yra Tailandas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. birželio 18 d. Tarybos reglamentą (EB) Nr. 1095/96 dėl nuolaidų, pateiktų CXL sąraše, parengtame užbaigus derybas dėl GATT XXIV.6 straipsnio, įgyvendinimo (1), ypač į jo 1 straipsnio 1 dalį,
kadangi:
(1)
Tarptautinės prekybos organizacijos daugiašalių prekybos derybų metu Bendrija įsipareigojo per ketverius metus leisti pradėti naudoti ne didesnę kaip 21 milijono tonų tarifinę kvotą produktams, kurių KN kodas 0714 10 ir kurių kilmės šalis yra Tailandas, taikant iki 6 % sumažintą muitą. Šią kvotą leisti pradėti naudoti ir ją administruoti turėtų Komisija.
(2)
Atsižvelgiant į produkto specifikacijas ir rinką, šią kvotą būtų tinkamiausia administruoti pagal pirmumo principą. Siekiant paprastesnio administravimo, kvota maniokų produktams, kuriems taikomas 2003 m. liepos 28 d. Komisijos reglamentas (EB) Nr. 1342/2003, nustatantis specialias išsamias grūdų ir ryžių importo ir eksporto licencijų sistemos taikymo taisykles (2), susijusias su grūdų ir ryžių sektoriaus produktų importu ir eksportu, turėtų būti administruojama pagal 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (3). Kvota turėtų būti administruojama pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (4), 308a ir 308b straipsnius ir 308c straipsnio 1 dalį.
(3)
Reglamento (EB) Nr. 1784/2003 9 straipsnio 1 dalyje numatyta, kad galima leisti nevykdyti reikalavimo pateikti importo licenciją produktams, nedarantiems didelio poveikio apsirūpinimui grūdais rinkoje. Pastaraisiais metais Komisija importavo mažiau nei 10 procentų maniokų, kurių KN kodas 0714 10, metinio kiekio. Tai yra ribotas labai specifinių produktų, nedarančių poveikio grūdų rinkai, kiekis. Todėl gali būti leista nevykdyti Reglamento (EB) Nr. 1784/2003 9 straipsnio 1 dalyje numatyto reikalavimo pateikti importo licenciją.
(4)
Reikėtų toliau naudoti administravimo sistemą, kuri užtikrintų, kad pagal šią kvotą būtų importuojami tik tie produktai, kurių kilmės šalis yra Tailandas. Turėtų būti aiškiai apibrėžta, kokios rūšies įrodymą, patvirtinantį produktų kilmę, reikia pateikti, kad tarifinės kvotos jiems būtų taikomos pagal pirmumo principą. Tai išdėstyta Komisijos reglamento (EEB) Nr. 2454/93 55-65 straipsniuose.
(5)
Kadangi tapačios tarifinės kvotos per paskutinius dvejus metus nebuvo greitai išeikvotos, tarifinės kvotos pagal šį reglamentą turėtų būti nuo pradžių laikomos nekritinėmis, kaip apibrėžta Reglamento (EEB) Nr. 2454/93 308c straipsnyje, kai jos administruojamos pagal pirmumo principą. Todėl muitinės institucijoms turėtų būti leidžiama netaikyti reikalavimo pateikti užstatą, kai prekės nuo pradžių importuojamos pagal tas kvotas vadovaujantis Reglamento (EEB) Nr. 2454/93 308c straipsnio 1 dalimi ir 248 straipsnio 4 dalimi. Dėl perėjimo iš vienos valdymo sistemos į kitą specifikos to reglamento 308c straipsnio 2 ir 3 dalys neturėtų būti taikomos.
(6)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šiuo Reglamentu leidžiama pradėti naudoti Bendrijos tarifinę kvotą maniokams, kurių kilmės šalis yra Tailandas. Ji turėtų būti administruojama kiekvienais kalendoriniais metais, nuo 2008 m. sausio 1 d.
2 straipsnis
Maniokų, kurių KN kodas 0714 10, grynuoju svoriu išreikštas importo kiekis ir taikomas muitas nurodyti priede.
3 straipsnis
Šio reglamento priede aprašytą tarifinę kvotą Bendrija administruoja pagal pirmumo principą, remdamasi Reglamento (EEB) Nr. 2454/93 308a ir 308b straipsniais ir 308c straipsnio 1 dalimi. To reglamento 308c straipsnio 2 ir 3 dalys netaikomos.
4 straipsnis
Maniokų importui pagal 1 straipsnyje numatytą tarifinę kvotą importo licencijos pateikti nereikia.
5 straipsnis
Produktai, kuriems taikoma šio reglamento 1 straipsnyje nurodyta kvota, į laisvą apyvartą išleidžiami pateikus pagal Reglamento (EEB) Nr. 2454/93 55-65 straipsnius Tailando kompetentingų institucijų išduotą kilmės sertifikatą.
6 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 13 d.

Labels: 3
17
18